ΓΡΑΠΤΗ ΕΡΩΤΗΣΗ E-2932/98

υποβολή: Joaquim Miranda (GUE/NGL) προς την Επιτροπή

(2 Οκτωβρίου 1998)

Θέμα: Αναγνώριση ενός καθεστώτος για την εναλλακτική ιατρική

Λαμβάνοντας υπόψη ότι η Ευρωπαϊκή Κοινότητα αναγνωρίζει τα υπάρχοντα σε ορισμένες χώρες καθεστώτα για την εναλλακτική ιατρική, όπως μας γνωστοποιήθηκε από την Ένωση Φυσικής Ιατρικής και Βιοθεραπευτικών Πορτογαλίας, ένωση συνδεδεμένη με το Open International University, ζητώ από την Επιτροπή να με ενημερώσει σχετικά με τις ανεγνωρισμένες από την Ευρωπαϊκή Κοινότητα, στο πλαίσιο της φυσικής ιατρικής καταστάσεις, καθώς και σχετικά με το αν υπάρχουν, ενδεχομένως, ειδικές οικονομικές ενισχύσεις ή μαθήματα ανώτερης εκπαίδευσης που οργανώθηκαν ή αναγνωρίσθηκαν ειδικά επειδή τα κοινοτικά όργανα παρέσχον ανάλογα κίνητρα.

Απάντηση του κ. Monti εξ ονόματος της Επιτροπής

(16 Νοεμβρίου 1998)

Δεν υπάρχει σε κοινοτικό επίπεδο κείμενο υποχρεωτικού χαρακτήρα που να αναγνωρίζει και να ρυθμίζει τις δραστηριότητες στον τομέα της εναλλακτικής ιατρικής. Η αναγνώριση μιας δραστηριότητας και η ενδεχόμενη ρύθμισή της υπάγονται κατ¢ αρχήν στην αρμοδιότητα κάθε κράτους μέλους όσον αφορά τους όρους κατάρτισης, πρόσβασης και άσκησης της εν λόγω δραστηριότητας, εφόσον δεν υπάρχει εναρμόνιση σε κοινοτικό επίπεδο. Επιπλέον, το άρθρο 129 της συνθήκης ΕΚ για τη δημόσια υγεία ανάγει το ζήτημα της θεραπείας και της περίθαλψης στην αρμοδιότητα των κρατών μελών.

Όσον αφορά την κατάσταση των φυσικών μεθόδων ιατρικής στα κράτη μέλη, αυτή παρουσιάζει σημαντική ποικιλομορφία, εφόσον οι δραστηριότητες που συνδέονται με τις εν λόγω διαφορετικές μεθόδους ιατρικής μπορεί να αναγνωρίζονται ή όχι ανάλογα με τα κράτη μέλη, να ασκούνται αποκλειστικά από έναν ιατρό ή περισσότερους επαγγελματίες του συγκεκριμένου τομέα κατά τρόπο εναλλακτικό ή συμπληρωματικό σε σχέση με την παραδοσιακή ιατρική. Ο αξιότιμος βουλευτής μπορεί, για το συγκεκριμένο θέμα, να ανατρέξει στο ψήφισμα που εξέδωσε το Κοινοβούλιο στις 29 Μαΐου 1997 (A4-0075/97), για την κατάσταση της μη συμβατικής ιατρικής, απόφαση που περιγράφει την κατάσταση της μη συμβατικής ιατρικής στα διάφορα κράτη μέλη την ημέρα της έκδοσης του εν λόγω κειμένου.

Θεωρείται, επίσης, σκόπιμο να αναφερθεί το θέμα της αναγνώρισης των διπλωμάτων. Εφόσον η εν λόγω δραστηριότητα δεν απευθύνεται αποκλειστικά σε ιατρούς, το γενικό σύστημα αναγνώρισης διπλωμάτων και επαγγελματικής εξειδίκευσης (οδηγίες 89/48/ΕΟΚ και 92/51/ΕΟΚ)(1) μπορεί να εφαρμοστεί στον εξειδικευμένο επαγγελματία ο οποίος επιθυμεί να ασκήσει σε ένα κράτος μέλος τη δραστηριότητα στην οποία έχει εξειδικευθεί στο κράτος μέλος από το οποίο προέρχεται. ΑπΆ αυτή την άποψη, παρακαλείται ο αξιότιμος βουλευτής να ανατρέξει στην απάντηση που δόθηκε από την Επιτροπή στη γραπτή ερώτηση E-317/94(2) του κ. Κωστόπουλου σχετικά με τη χειροπραξία, το περιεχόμενο της οποίας μπορεί να εφαρμοστεί, τηρουμένων των αναλογιών, στο σύνολο των φυσικών μεθόδων ιατρικής.

Όσον αφορά τη χρηματοδοτική στήριξη που παρέχει η Επιτροπή σε κύκλους μαθημάτων ανωτάτης εκπαίδευσης στον εν λόγω τομέα, το πρόγραμμα ΣΩΚΡΑΤΗΣ και κυρίως το κεφάλαιό του ERASMUS στήριξε το 1996/1997 την από κοινού ανάπτυξη ενός κύκλου μαθημάτων προχωρημένου επιπέδου (ΜΑ) σε παρακλινικές επιστήμες. Το εν λόγω πρόγραμμα συντονίζεται από το University of Kent στο Canterbury και χαίρει της συμμετοχής του Universitaire Instelling Antwerpen και του Université du droit et de la santé Lille II.

(1) ΕΕ L 19 της 24.1.1989 και αριθ. L 209 της 24.7.1992.

(2) ΕΕ C 376 της 30.12.1994.